આખી ટુકડી ગુલાલના કોમ્પ્યુટર સામે આંખ ફાડીને ઊભી રહી હતી. કોમ્પ્યુટર પર મલ્હારનું મેઈલ આઈ.ડી. ઓપન હતું. ગુલાલ એના ઈનબોક્સમાંથી એક પછી એક મેસેજ ઓપન કરીને ઇ. ઝાલાને બતાવી રહી હતી, એના હોઠમાંથી શબ્દો, આઘાત અને ચિંતાનું કોકટેઈલ નીકળી રહ્યું હતું, ‘સર, જુઓ!’ આ મેઈલની તારીખ જુઓ. આ મેઈલ હું મુંબઈથી આવી એ દિવસે સવારે કરવામાં આવ્યો છે. મારા મેઈલમાંથી જ કરવામાં આવ્યો છે. પણ મેં નથી કર્યો. એનો અર્થ એમ થયો કે કોઈ બાસ્ટર્ડે મારો પાસવર્ડ ચોરી લીધો છે અને એણે આ મેસેજ મલ્હારને મોકલ્યો છે. આવા તો બીજા પણ ઘણા મેસેજ છે, જે મેં મલ્હારને કદી મોકલ્યા જ નથી. ધેટ મિન્સ કોઈ ત્રીજો જ વ્યક્તિ આ બધું કરી રહ્યો છે. એ સૌથી મોટો ફ્રોડ છે. મારો મલ્હાર તો બિચારો નિર્દોષ છે. પણ સર, વાંક મારો જ છે. આટલી મોટી સાયબર કંપનીની સીઈઓ હું એના પ્રેમમાં એટલી ડૂબી ગઈ હતી કે આ બધી બાબતો ધ્યાને જ ના લીધી.